Legemiddelverket har godkjent at pakker på inntil åtte tabletter Viagra kan selges reseptfritt.

Bakgrunnen er at Stortinget har åpnet for å fjerne reseptplikten på enkelte medisiner. Den nye ordningen blir kalt reseptfri medisin med veiledning.

Det innebærer at man ikke trenger å gå til legen for å få en resept, men på apoteket må man få en obligatorisk veiledning og fylle ut en sjekkliste om egen helse.

Viagra blir det første produktet i denne ordningen.

Høyres stortingsrepresentant Sveinung Stensland er også farmasøyt. Han var saksordfører da saken ble behandlet i Stortinget. Stensland er opptatt av å gjøre det enklere for folk og hindre at folk kjøper falske produkter fra utenlandske nettsteder.

– Vi har store problemer med ulovlig import og kjøp på nett. I tillegg er det et produkt og terapiområde som fortsatt er tabu for mange, sier Stensland til NRK.